Facebook-hoof skenk $3 miljard om siektes uit te roeiMark Zuckerberg, en sy vrou, Priscilla Chan (September 2016) Foto: AP Photo/Jeff Chiu Mark Zuckerberg, uitvoerende hoof van Facebook, en sy vrou Priscilla Chan, het ŉ splinternuwe doelwit: om alle siektes teen die einde van hierdie eeu te genees, te bestuur of uit te roei. Die Chan Zuckerberg Initiative, die egpaar se filantropiese organisasie, het gevolglik homself daartoe verbind om oor die volgende dekade $3 miljard te skenk om basiese wetenskapnavorsing te bevorder. Die skenking sluit $600 miljoen in vir ŉ nuwe navorsingsentrum by die University of California in San Francisco. Dit word gesamentlik deur die UCSF, UC Berkeley en Stanford University bestuur onder leiding van Cori Bargmann, ŉ neurowetenskaplike. Zuckerberg en Chan, wat vroeër aangekondig het dat hulle 99% van hul rykdom sal skenk, het die afgelope twee jaar met wetenskaplikes en kenners vergader om die projek te beplan.